አንቴክስ  ግሩፕ በአዳማ ኢንዱስትሪ ፓርክ 12 ሼዶችን ወስዶ እየሰራ ነው
አዲስ አበባ፡- አንቴክስ ጨርቃ ጨርቅ ሀላፊነቱ የተወሰነ የግል ማህበር በአዳማ ኢንዱስትሪ ፓርክ 12 ሼዶችን ወስዶ እየሰራ መሆኑ ተጠቆመ፡፡በቻይናውያን ባለሀብቶች እ.ኤ.አ በ2017 የተቋቋመው
አንቴክስ ጨርቃ ጨርቅ ሀላፊነቱ የተወሰነ የግል ማህበር በአዳማ ኢንዱስትሪ ፓርክ ውስጥ ካሉ 19 የማምረቻ ሼዶች ውስጥ 12ቱን በመውሰድ በጨርቃ ጨርቅና ልብስ ስፌት ስራ የተሰማራ ሲሆን ከእነዚህ ሼዶች ውስጥ ስድስቱ በሂደት
ላይ ሲሆኑ ሶስቱ ደግሞ ምርት በማምረት ለውጪ ገበያ እያቀረቡ መሆኑን የድርጅቱ ስራአስኪያጅ ረዳት ወ/ሪት ትዕግስት ገመቹ ተናግረዋል፡፡አንቴክስ ግሩፕ መቀመጫውን በቻይና ዢጂያንግ ግዛት አድርጎ በቻይና ፣
ቬትናምና ኢትዮጵያ በጨርቃጨርቅና ልብስስፌት ዘርፍ የተሰማራ ሲሆን በኢትዮጵያ ውስጥ ላለው ኢንቨስትመንት በሶስት አመት ውስጥ
150 ሚሊዮን ዶላር ኢንቨስት ለማድረግ አቅዶ እየሰራም ነው፡፡አንቴክስ ጨርቃጨርቅ የማምረት ስራውን ከጀመረ ዘጠኝ ወራት ያስቆጠረ ሲሆን
እስካሁን ባለው የስራ እንቅስቃሴው 20 ሚሊዮን ዶላር ወጪ ያደረገ ሲሆን አሁን በሚያከናውናቸው ስራዎች 3 ሺህ 200 ሰራተኞችን
ቀጥሮ እያስተዳደረ ነው፡፡ በያዝነው የፈረንጆቹ አመት መጨረሻ የሰራተኞቹን ቁጥር ወደ 8 ሺህ የሚያሳድግ ሲሆን ፋብሪካው በሙሉ
አቅሙ ወደስራ ሲገባ ለ20 ሺህ  ዜጎች የስራ እድል እንደሚፈጥርም
ወ/ሪት ትዕግስት ተናግረዋል፡፡አንቴክስ ጨርቃጨርቅ ለአምስት ጊዜ ምርቶቹን ወደ አውሮፓና አሜሪካ ገበያዎች
መላኩን የተናገሩት ወ/ሪት ትዕግስት በሙሉ አቅሙ ስራ ሲጀምር በአመት 100 ሚሊዮን ዶላር የውጪ ምንዛሬ እንደሚያስገኝ አስረድተዋል፡፡
አሁን ባለው ምርቱ ፋሽን ዲዛይን የሆኑ ልብሶችንና የዋና ልብሶቸን ጨምሮ ከውስጥ የሚለበሱ አልባሳትን እያመረተ ለውጪ ገበያ ያቀርባል፡፡አንቴክስ ጨርቃጨርቅ በአዳማ ኢንዱስትሪ ፓርክ ውስጥ በ12 የማምረቻ ሼዶች
83 ሺህ ሜ/ስኩዌር ስፋት የሸፈነ ሲሆን በአለም አንደኛ ደረጃ የሚባሉ ጁኪ፣ ብራዘር እና ሲሩባ የተሰኙ መሳሪያዎችን ስራ ላይ
በማዋልም በዘርፉ በኢትዮጵያ የመጀመሪያው እንደሆነ ተጠቅሷል፡፡በሰራተኞቹ እና አስተዳድሩ መካከል ያለውን ግንኙነት የበለጠ ለማጠናከር የተለያዩ ስራዎችን እያከናወኑ እንደሚገኝ የተገለፀ ሲሆን  አንቴክስ ጨርቃጨርቅና ልብስ ስፌት በአስተዳድሩ ዘርፍ በአሁኑ ወቅት የቻይናውያንና ኢትዮጵያውያን  ባለሙያዎች ጥምርታ 1 ለ1.5 ሲሆን በቀጣይ ጥምርታውን 1ለ3 ለማድረስ እየተሰራ መሆኑንም ሰምተናል፡፡ድርጅቱ ማህበራዊ ሀላፊነቱን ለመወጣት በያዝነው የፈረንጆች አመት መጨረሻ ‘‘አንቴክስ ፈንድ’’ ን በማቋቋም የአካባቢውን ማህበረሰብ ህፃናት ትምህርት ለመደገፍ፣ አካል ጉዳተኞች በድርጅቱ ያላቸውን ተቀጣሪነት ለማሳደግ፣ ለአካባቢው ማህበረሰብ ኢኮኖሚያዊና ማህበራዊ አስተዋፅኦ ለማድረግና የኢትዮጵያና ቻይና ግንኙነትን ይበልጥ ለማሳደግ ውጥን መያዙን አስታውቋል፡፡በድልነሳ ምንውየለት